CELEX: 31988D0029
Language: el
Date: 1987-12-21 00:00:00
Title: 88/29/Ευρατόμ: Απόφαση του Συμβουλίου της 21ης Δεκεμβρίου 1987 για την αναθεώρηση του πολυετούς προγράμματος έρευνας και εκπαίδευσης για την Ευρωπαϊκή Κοινότητα Ατομικής Ενέργειας στον τομέα της προστασίας από ακτινοβολίες (1985—1989)

Avis juridique important

|

31988D0029

88/29/Ευρατόμ: Απόφαση του Συμβουλίου της 21ης Δεκεμβρίου 1987 για την αναθεώρηση του πολυετούς προγράμματος έρευνας και εκπαίδευσης για την Ευρωπαϊκή Κοινότητα Ατομικής Ενέργειας στον τομέα της προστασίας από ακτινοβολίες (1985—1989)  

Επίσημη Εφημερίδα αριθ. L 016 της 21/01/1988 σ. 0044 - 0045

***** ΑΠΟΦΑΣΗ ΤΟΥ ΣΥΜΒΟΥΛΙΟΥ  της 21ης Δεκεμβρίου 1987  για την αναθεώρηση του πολυετούς προγράμματος έρευνας και εκπαίδευσης για την Ευρωπαϊκή Κοινότητα Ατομικής Ενέργειας στον τομέα της προστασίας από ακτινοβολίες (1985-1989)  (88/29/Ευρατόμ)  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 7,  την πρόταση της Επιτροπής που υποβλήθηκε μετά από γνώμη της Επιστημονικής και Τεχνικής Επιτροπής (1),  τη γνώμη του Ευρωπαϊκού Κοινοβουλίου (2),  τη γνώμη της Οικονομικής και Κοινωνικής Επιτροπής (3),  Εκτιμώντας:  ότι το Συμβούλιο, με την απόφαση του 87/516/Ευρατόμ, ΕΟΚ (4), σχετικά με το πρόγραμμα-πλαίσιο κοινοτικών ενεργειών στον τομέα της έρευνας και τεχνολογικής ανάπτυξης (1987-1991), αναγνώρισε τη σημασία της δράσης για την προστασία από τις ακτινοβολίες·  ότι, με την απόφαση του 85/200/Ευρατόμ (5), εγκρίθηκε πολυετές πρόγραμμα έρευνας και εκπαίδευσης για την Ευρωπαϊκή Κοινότητα Ατομικής Ενέργειας στον τομέα της προστασίας από ακτινοβολίες (1985-1989)· ότι το άρθρο 3 της απόφασης αυτής προβλέπει αναθεώρηση του προγράμματος·  ότι, λαμβανομένων υπόψη των σοβαρών ακτινολογικών συνεπειών του ατυχήματος στον αντιδραστήρα του Chernobyl, η Κοινότητα ενδιαφέρεται για τη διεξαγωγή ερευνών σχετικά με τις επιπτώσεις του ατυχήματος αυτού, καθώς και για την αξιολόγηση των κινδύνων και την ανάπτυξη μεθόδων ελέγχου και μείωσης των επιβλαβών συνεπειών της ακτινοβολίας στο κοινό, γενικά, τους εργαζομένους και το περιβάλλον·  ότι η έρευνα που καλύπτεται από την παρούσα απόφαση αποτελεί τον κατάλληλο τρόπο για τη συνέχιση της εν λόγω δράσης,  ΑΠΟΦΑΣΙΖΕΙ:  Άρθρο 1  Το πρόγραμμα έρευνας και εκπαίδευσης για την Ευρωπαϊκή Κοινότητα Ατομικής Ενέργειας στον τομέα της προστασίας από ακτινοβολίες, όπως θεσπίζεται με την απόφαση 85/200/Ευρατόμ, αναθεωρείται.  Άρθρο 2  Οι συμπληρωματικές έρευνες διεξάγονται όπως ορίζεται στο παράρτημα.  Άρθρο 3  Το ποσό που κρίνεται αναγκαίο για την εκτέλεση του προγράμματος αυξάνεται από 58 σε 68 εκατομμύρια ECU. Αυτή η αύξηση των 10 εκατομμυρίων ECU θα χρησιμοποιηθεί για τη σύναψη συμβάσεων έρευνας και για την κάλυψη των δαπανών λειτουργίας.  Βρυξέλλες, 21 Δεκεμβρίου 1987.  Για το Συμβούλιο  Ο Πρόεδρος  B. HAARDER  (1) ΕΕ αριθ. C 302 της 12. 11. 1987, σ. 11.  (2) ΕΕ αριθ. C 13 της 18. 1. 1988.  (3) ΕΕ αριθ. C 356 της 31. 12. 1987.  (4) ΕΕ αριθ. L 302 της 24. 10. 1987, σ. 1.  (5) ΕΕ αριθ. L 83 της 25. 3. 1985, σ. 23.  ΠΑΡΑΡΤΗΜΑ  Οι έρευνες που προβλέπονται στο πλαίσιο του προγράμματος προστασίας από ακτινοβολίες, όπως θεσπίζεται με την απόφαση 85/200/Ευρατόμ, συμπληρώνονται έτσι ώστε να ενισχυθούν οι διεξαγόμενες έρευνες και να περιληφθούν πρόσθετες, που έχουν σχέση με:  - τις ακτινολογικές συνέπειες του ατυχήματος στο Chernobyl,  - την ετοιμότητα για την αντιμετώπιση ενδεχόμενων μελλοντικών ατυχημάτων,  και θα εστιάζονται στα εξής θέματα:  1. αξιολόγηση της αξιοπιστίας και της σημασίας μοντέλων ατμοσφαιρικής μεταφοράς σε μεγάλη απόσταση,  2. αξιολόγηση των δεδομένων σχετικά με τη μεταφορά ραδιονουκλεϊδίων μέσω της τροφικής αλυσίδας,  3. μελέτη σκοπιμότητας για τη διενέργεια επιδημιολογικών ερευνών σχετικά με τις επιπτώσεις στην υγεία του πληθυσμού,  4. ακτινολογικές πτυχές σεναρίων σε περίπτωση πυρηνικών ατυχημάτων,  5. βασικά δεδομένα για τον καθορισμό των παρεπόμενων επιπέδων αναφοράς σε περίπτωση έκτακτης ανάγκης,  6. βελτίωση των πρακτικών αντιμέτρων σχετικά με το αγροτικό και υδάτινο περιβάλλον,  7. βελτίωση των πρακτικών αντιμέτρων σχετικά με το αστικό περιβάλλον,  8. βελτίωση των αντιμέτρων σχετικά με την προληπτική φαρμακευτική αγωγή,  9. παρακολούθηση και εποπτεία σε απρόβλεπτες καταστάσεις,  10. μεθοδολογίες θεραπείας ατόμων που έχουν εκτεθεί σε ακτινοβολία.  Οι έρευνες αυτές θα διεξαχθούν μέσω συμβάσεων που θα συναφθούν με ιδρύματα και πανεπιστήμια στα κράτη μέλη.